## Rješenje kojim se iz registra otvorenih investicijskih fondova, koji vodi Hrvatska agencija za nadzor financijskih usluga, briše otvoreni investicijski fond s privatnom ponudom Certus Argentum

### NN 87/2011 (26.7.2011.), Rješenje kojim se iz registra otvorenih investicijskih fondova, koji vodi Hrvatska agencija za nadzor financijskih usluga, briše otvoreni investicijski fond s privatnom ponudom Certus Argentum

HRVATSKA AGENCIJA ZA NADZOR FINANCIJSKIH USLUGA

1861

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 5. Zakona o investicijskim fondovima (»Narodne novine« broj 150/05), u predmetu brisanja iz registra otvorenog investicijskog fonda s privatnom ponudom Certus Argentum, pod upravljanjem društva Certus Invest d.o.o. iz Zagreba, Bednjanska 10, Hrvatska agencija za nadzor financijskih usluga dana 21. srpnja 2011. godine donosi

RJEŠENJE

1. Iz registra otvorenih investicijskih fondova, koji vodi Hrvatska agencija za nadzor financijskih usluga, s danom 21. srpnja 2011. godine, a nakon završetka postupka likvidacije, briše se otvoreni investicijski fond s privatnom ponudom Certus Argentum, kojim upravlja društvo za upravljanje Certus Invest d.o.o. iz Zagreba, Bednjanska 10. Fond je upisan u registar fondova pod identifikacijskim brojem PPN146, a njegovo je osnivanje odobreno rješenjem Hrvatske agencije za nadzor financijskih usluga od 10. prosinca 2009. godine (klasa: UP/I-451-04/09-09/30, urbroj: 326-113-09-10).

2. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) zaprimila je 13. lipnja 2011., podnesak društva Certus Invest d.o.o. iz Zagreba, Bednjanska 10 (dalje: Društvo), kojim obavještava Agenciju o završetku postupka likvidacije otvorenog investicijskog fonda s privatnom ponudom Certus Argentum.

Društvo je pokrenulo postupak likvidacije Odlukom o likvidaciji od 1. lipnja 2011. godine (dalje: Odluka), sukladno članku 181. stavak 2. Zakona o investicijskim fondovima (»Narodne novine« broj 150/05).

Društvo je po donošenju Odluke dostavilo Agenciji likvidacijska izvješća i izvješće o stanju fonda u skladu s člankom 8. stavkom 2. Pravilnika kojim se uređuje postupak, troškovi i rokovi likvidacije investicijskih fondova (»Narodne novine« broj 103/07; dalje: Pravilnik). Uvidom u dostavljena izvješća utvrđeno je, da s danom 31. ožujka 2011. godine, otvoreni investicijski fond s privatnom ponudom Certus Argentum nema neto imovine, odnosno da je prodana sva imovina fonda i izvršen otkup udjela svih udjelničara prije pokretanja postupka likvidacije. Također, do dana donošenja Odluke podmirene su sve dospjele obveze i time su i prije donošenja Odluke provedeni postupci kako je propisano člankom 6. Pravilnika.

Društvo je 8. srpnja 2011. dostavilo i potvrdu društva Societe Generale – Splitska banka d.d. kao depozitne banke fonda Certus Argentum, kojom depozitna banka potvrđuje da su zatvoreni svi kunski i devizni računi fonda te da su sve obveze prema depozitnoj banci podmirene.

S obzirom da je neto vrijednost imovine fonda isplaćena imateljima udjela te da su dostavljena završna likvidacijska izvješća i izvješće o provedenoj likvidaciji, te da je člankom 7. stavkom 2. Pravilnika propisano da će se nakon završetka postupka likvidacije u registar fondova Republike Hrvatske upisati završetak postupka likvidacije, na temelju članka 5. stavka 2. Zakona, koji propisuje da se u registar fondova upisuju sve promjene podataka određenih Zakonom i Pravilnikom o sadržaju i načinu vođenja registra fondova (»Narodne novine« broj 29/06), odlučeno je kao u točki 1. ovog rješenja.

Prema odredbama članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-06/13

Urbroj: 326-113-11-3

Zagreb, 21. srpnja 2011.

Predsjednik Uprave
Ante Samodol, v. r.

Rješenje, NN 87/2011-1861